钦定古今图书集成/明伦汇编/官常典/第707卷 > 韩延年
## 钦定古今图书集成/明伦汇编/官常典/第707卷 > 韩延年

按《汉书李陵传》：“成安侯者，颍川人。父韩千秋，故济南
相，奋击南粤，战死。武帝封子延年为侯，以校尉随陵。”
按《通鉴纪事》，“天汉二年，李陵至浚稽山，与单于相值骑三万围陵军，屡战不利，欲去。会陵军候管敢为校
尉所辱，亡降匈奴。具言陵军无后援，射矢且尽，独将
军麾下及校尉成安侯韩延年各八百人为前行，以
黄与白为帜，当使精骑射之，即破矣。”单于得敢，大喜，
使骑并攻。汉军疾呼曰：“李陵、韩延年趣降！”遂遮道急
攻陵。陵居谷中，敌在山上四面射矢如雨下。汉军南
行，未至鞮汗山，一日五十万矢皆尽，即弃车去。士尚
三千馀人，徒斩车辐而持之。军吏持尺刀抵山，入狭
谷。单于遮其后，乘隅下垒石，士卒多死，不得行。昏后，
陵便衣独步出营，止左右：“毋随我，丈夫一取单于耳！”
良久，陵还太息曰：“兵败死矣！”于是尽斩旌旗及珍宝
埋地中。陵叹曰：“复得数十矢，足以脱矣。今无兵复战，
天明坐受缚矣！各鸟兽散，犹有脱归报天子者。”令军
士人持二升糒，一片冰，期至遮卤障者相待。夜半时，
击鼓起士，鼓不鸣。陵与韩延年俱上马，壮士从者十
馀人。敌骑数千追之，韩延年战死，陵曰：“无面目报陛
下！”遂降。